*Дражына А.Р., настаўнік беларускай мовы і літарартуры*

**УРОК БЕЛАРУСКАЙ ЛІТАРАТУРЫ «РОЗДУМ І ТРЫВОГА ПРА РОДНУЮ ПРЫРОДУ Ў ВЕРШЫ П.ПАНЧАНКІ «САРМАЦКАЕ КАДЗІЛА»**

**Мэты і задачы:** стварыць умовы для вывучэння твора П.Панчанкі ”Сармацкае кадзіла”; данесці да вучняў галоўную думку, увасобленую ў творы: збядненне, спусташэнне прыроды, абыякавасць да яе *—* непазбежнае збядненне чалавека; спрыяць спасціжэнню патрыятычнага і гуманістычнага пафасу верша; садзейнічаць выпрацоўцы навыкаў аналізу паэтычнага твора, пашыраць слоўнікавы запас вучняў і іх веды пра свет раслін і зёлак; данесці да вучняў ідэю адказнасці кожнага чалавека за захаванне прыроды; садзейнічаць выхаванню беражлівых адносін да навакольнага свету.

**Абсталяванне:** Чырвоная кніга Рэспублікі Беларусь, карткі з індывідуальнымі заданнямі, сшыткі па літаратуры, партрэт пісьменніка, мультымедыйная прэзентацыя, запісы на дошцы, “карманы” для рэфлексіі.

**Эпіграфы:**

У нас зямля - якую краску,

Якую былку ні сарві –

Кладзі да сэрца як лякарства

I - здаравей, брат, і жыві.

*Ніл Гілевіч*.

Ты, родны край, гармоніі нас вучыш,

Ты вучыш разумець людзей і свет.

*Алег Лойка*.

 **ХОД УРОКА**

**1.Арганізацыйны момант.**

Добры дзень і сядайце, калі ласка!

Прыйшла сустрэч доўгачаканая пара.

Вас запрашаю на ўрок, нібыта ў казку,

Жадаю шчасця, поспехаў, дабра!

**2. Уступнае слова настаўніка (слайд 1)**

Зямля - наш агульны зялёны дом. I трэба, каб усім у гэтым доме было ўтульна. Каб падтрымліваць парадак у нашым доме, мы прыкладаем намаганні: мыем посуд, прыбіраем у пакоі, выносім смецце. Зямля таксама патрабуе нашага клопату. Але, на жаль, усё часцей людзі адносяцца да прыроды па-спажывецку. Яны карыстаюцца яе багаццем, пры гэтым здзекліва адносяцца да яе: вынішчаюць, вырываюць з коранем, топчуць, забіваюць...

Калі мы жывём у агульным доме, то трэба падтрымліваць добрасуседскія адносіны з усімі іншымі жыхарамі. Чалавек павінен быць гаспадаром і клапаціцца пра “братоў нашых меншых”. Тое ж самае і з раслінамі. Знікаюць расліны, а тыя, што засталіся, амаль усе ў Чырвонай кнізе. Менавіта да такой тэмы звяртаецца ў сваім вершы паэт Пімен Панчанка: тэмы адказнасці кожнага чалавека перад прыродай.

**3. Мэтавызначэнне. Паведамленне тэмы і мэт урока. (слайд 2)**

Сёння мы з вамі:

Пазнаёмімся…

Даведаемся...

Паразважаем...

Будзем удасканальваць уменне...

***Мэты ўрока: (слайд 3)***

*• знаёмства з Чырвонай кнігай і яе значэннем для аховы прыроды;*

*• свядомае засваенне зместу верша; спасціжэнне погляду аўтара на праблему аховы навакольнага асяроддзя;*

*• удасканаленне навыку выразнага чытання і аналізу паэтычнага твора;*

*• развіццё лагічнага мыслення, вуснай маналагічнай мовы;*

*• выхаванне беражлівых адносін да прыроды;*

**4. Эмацыянальная настройка на працу на ўроку**

Перш чым пачаць нашу працу, мы падрыхтуем сябе эмацыянальна. Сядзьце зручна, закрыйце свае вочкі і ў думках паўтарайце за мной словы:

Я ўдумлівы, старанны, засяроджаны на працы. Я ўмею добра працаваць на ўроку і ў мяне сёння ўсё добра атрымаецца.

**5. Падрыхтоўка да ўспрымання. (слайд 4)**

3 біяграфіі Панчанкі вядома, што яго дзяцінства прайшло на мілай сэрцу Бягомельшчыне, на лясным улонні. “Мяне заўсёды здзіўляла, - піша паэт у эсэ “Пра сябе”, - якія ў нас разнастайныя, непаўторныя лясы: магутныя пушчы, заўсёды ўсхваляваныя асіннікі, звонкія высокія бары, прасторныя дубровы, вясёлыя бярозавыя гаі, застыўшыя ў непрыступных калонах ельнікі, калінавыя і чаромхавыя зараснікі... Для беларускіх хлапчукоў лес - першая школа, зялёная энцыклапедыя. Ён шуміць, пяе, шалясціць, кукуе, перагукваецца, вые, гудзе, грозна маўчыць. Духмяная звонкая зямля, родны дом, напоўнены казкамі, паданнямі, легендамі. 3 малых гадоў усе мы вучыліся пасвіць у лесе кароў, збіраць ягады і грыбы. Вязаць венікі, выразаць з балотнай бярозы чачоткавыя кіі, а з лазы - дудкі і свісткі, знаходзіць птушыныя гнёзды, запасаць на зіму арэхі і рабіну. Мы ніколі не баяліся свайго лесу”.

Вершы П.Панчанкі - гэта вяртанне да тых мясцін, “дзе начуе жаваранак”, да “духмяных і пахучых палёў”, да родных вытокаў. У сваіх творах аўтар хоча звярнуць увагу чытача на ісціны, якія далучаюць чалавека да роднай прыроды.

Пімен Панчанка - паэт своеасаблівага светабачання, светаадлюстравання. Адной з любімых тэм яго творчасці была прырода - вечная і хвалюючая тэма мастацтва. Ён напісаў шмат цікавых твораў, у тым ліку і верш “Сармацкае кадзіла”.

**6. Уводзіны ў тэму твора**

- Ці часта мы з вамі задумваемся над пытаннем: што такое прырода? {флора і фауна)

- Давайце паразважаем, якое месца ў нашым жыцці займаюць кветкі?

- На зямлі ёсць мноства кветак. Якія кветкі ведаеце вы?

- Ці любіце збіраць букеты?

- А якія кветкі вы больш любіце? Садовыя ці палявыя?

- А вы не задумваліся, чаму на Беларусі некаторых кветак засталося вельмі мала?

7. **Паведамленне вучня пра Чырвоную кнігу. (слайд 5)**

Міжнародная камісія, у склад якой уваходзілі буйныя вучоныя з усяго свету, прыйшла да вываду: каб выратаваць жывёльны і раслінны свет, неабходна збіраць звесткі аб усіх рэдкіх, знікаючых ( або якія знаходзяцца пад пагрозай знікнення) відах жывёл і раслін. Спіс такіх відаў (першы варыянт Чырвонай кнігі) пачаў афіцыйна выдавацца ў 1966 годзе ў швейцарскім горадзе. У Беларусі Чырвоная кніга пачала выходзіць з 1981 года. Другое выданне кнігі выйшла ў 1993 годзе. Кніга прадугледжвае захаванне рэдкіх відаў, якія знаходзяцца пад небяспекай знікнення, а таксама ў ёй змешчаны практычныя меры па захаванні, узнаўленні колькасці і рацыянальным выкарыстанні асобных відаў.

Чырвоная кніга - гэта не толькі напамін аб небяспецы, гэта перш за ўсё заклік да дзеяння.

**8. Выразнае чытанне верша П.Панчанкі “Сармацкае кадзіла”**

(настаўнікам) **(слайд 6)**

**9. Слоўнікавая работа**

**Кадзіла сармацкае** - рэдкі від, які знаходзіцца пад пагрозай вынішчэння. Меданосная, дэкаратыўная і лекавая расліна. Шырока выкарыстоўваецца ў народнай медыцыне. На першы погляд яна нагадвае крапіву. Для захавання віду неабходна надзейная ахова месцаў, дзе яна расце. Сустракаецца ў Брэсцкай, Гомельскай абласцях. Расце асобнымі групамі ў дубовых, грабавых і змешаных лясах...

**Сарматы** - старажытны народ Усходняй Еўропы.

**Кадзіла** - металічная пасудзіна на ланцужку, у якой у час набажэнства курыцца ладан або іншыя пахучыя рэчывы.

**Ладан** - араматычная смала (дэманструецца)

**Пяршыць, пярхота** - сухі кашаль, пакашліванне ад перасыхання, раздражненне ў горле.

**Ліха** - няшчасце, зло, бяда.

**Захлынуцца** - задыхнуцца ад вады, захлебнуться (руск.).

**Захады** - меры, дзеянні, накіраваныя на дасягненні пэўнай мэты.

**10. Фізкультхфілінка (слайд 8)**

Вучні ўсе разам чытаюць радкі Н.Гілевіча і імітуюць тое, аб чым гаворыцца ў вершы.

Заўтра я павінна ўстаць Раненька з зарою:

Пойдзем зёлкі мы збіраць Людзям на здароўе.

Святаяннік. Дзівасіл. Сухацвет і піжму –

Каб было на лекі ўсім - буду рваць я ўвішна.

**11. Мастацкае чытанне твора (вучнямі)**.

**12. Праверка чытацкага ўспрымання.**

- Якая інтанацыя характэрна для гэтага верша? *(пытальная і клічная)*

- Якія пачуцці, на вашу думку, перажывае герой верша?

*(Словы для выкарыстання: расчараванне, усхваляванасць, крыўда, нянавісць, горыч, гнеў.)*

- Гэта значыць, што герой неабыякавы да таго, што адбываецца з роднай прыродай.

- А што хвалюе вас? Успомніце, якія расліны сталі ў нас рэдкасцю.

- Чаму для гэтых кветак адзіным паратункам з’яўляецца кніга? *(расліны, якія занесены ў Чырвоную кнігу, падлягаюцъ строгай ахове на ўсёй тэрыторыі краіны)*

- **(слайд 9)**Сармацкае кадзіла, як і многія іншыя расліны, занесеныя ў Чырвоную кнігу, з’яўляецца лекавай раслінай. Яна можа вылечыць хранічны гастрыт, зажыўляе раны, ачышчае кроў. А якія лекавыя расліны ведаеце вы?

- **(слайды 10,11,12, 13)** Пазнаёмцеся з кветкамі, якія занесены ў Чырвоную кнігу. Звярніце ўвагу на таямнічасць і прыгажосць назваў раслін. Чым прывабліваюць да сябе такія назвы? *(у некаторых назвах прысутнічае таямнічасць, загадкавасць, у некоторых у назве заключаецца іх сутнасць)*

- Як вы думаеце, чаму сармацкае кадзіла атрыміла такую назву? *(металічная пасудзіна на ланцужку, у якой у час набажэнства курыцца ладан або іншыя пахучыя рэчывы. Высушаная расліна мае моцны мядовы водар)*

- П.Панчанка сцвярджае, што знікнене любой кветкі робіць чалавека сіратою. Чаму? *(сірата - той, хто страціў бацькоў. Прырода - наша другая маці. Яе знікненне прынясе чалавеку толькі горыч. Кветкі дораць прыгажосць, а не стане іх — свет стане не такім яркім і прывабным)*

- Чаму паэт называв прыроду раднёй?

- Каго аўтар абвінавачвае ў тым, што прырода становіцца бяднейшай? Растлумачце гэтыя радкі *(кожны чалавек вінаваты ў нанясенні шкоды жывой прыродзе. Можа, хтосьці не рве кветак, не пакідае пасля сябе смецце. Але ён нічога не робіць для таго, каб яго сябар, сусед не рабіў гэтага)*

- Што чалавек можа пакінуць сваім нашчадкам, калі не спыніць знішчэнне прыроды*? (давайце ўспомнім рэкламны ролік пра прыроду)*

- Вызначце тэму і ідэю верша *(тэма - прырода, ідэя - данесці да людзей думку, што спусташэнне прыроды, абыякавасць да яе - непазбежнае збядненне чалавека)*

**13. Вызначэнне вобразных сродкаў верша (праца ў парах)**

**(слайд 14)**

*Эпітэт*-мастацкае азначэнне, якое вобразна характарызуе з’яву, прадмет, чалавека.

*Метафара* - перанясенне ўласцівасцей з адной з’явы на другую на аснове падабенства.

*Увасабленне* - перанос прыкмет ці ўласцівасцей з жывых істот на нежывыя.

*Увасабленні:*

**Адспявалі** трубы залатыя**,**

Лета **захлынулася** ў расе.

Кветкі ў лесе ёсць,

Але не тыя:

Да Чырвонай кнігі **збеглі** ўсе.

*Эпітэты:*

асірацелая душа

светлыя росы

сцюдзёны водар

жалезны прагрэс

*Метафары:*

Жылы лесу

Зялёная радня

- Што прыводзіць да знікнення розных відаў раслін? (выказванні)

**Слайд 15**

- *Асушэнне зямель, іх сельскагаспадарчае асваенне;*

*- Вытоптванне і бескантрольная нарыхтоўка раслін;*

*- Збор як дэкаратыўнай лекавай сыравіны;*

*- Гаспадарчая трансфармацыя зямель;*

*- Высечка лесу;*

*- Касьба, земляныя работы;*

*- Зрыванне квітнеючых раслін;*

*- Забруджванне вадаёмаў;*

*- Выпас жывёлы;*

*- Паяданне і вытоптванне раслін дзікімі капытнымі жывёламі*.

**Слайд 16**

«Мы звыкла ўсім гэтым (прыродным багаццем) карыстаемся. Часам нават забываем, што прырода — не толькі для нас... Што беручы ў яе ўсё, чым яна так шчодра з намі дзеліцца, трэба думаць пра будучыню і абавязкова трэба пакідаць у ёй месца і той жа рэчцы, і тому ж буслу, і той жа травінцы, I тому ж мурашу. Пакідаць ім усё, што ім трэба.

Беручы ў прыроды, мы абавязаны ахоўваць яе багацці і павялічваць іх».

*Янка Сіпакоў*

**14.Падвядзенне вынікаў урока**

 Працягніце фразу: каб захаваць жывую прыроду, чалавек павінен...

- Аформіце шчыт, які неабходна ўстанавіць перад уваходам у лес. Выберыце з некалькіх варыянтаў тыя, якія можна выкарыстаць з экалагічнай мэтай. (праца ў групе)

*Не зрывайце рэдкія расліны!*

*Не разбурай гнёздаў!*

*Не забруджвай лес!*

*Забірай жывёл дадому!*

*Не разбурай мурашнікаў!*

*Слухай гучную музыку!*

- Ці ўдалося нам дасягнуць пастаўленых у пачатку ўрока мэт?

**15. Рэфлексія**

На дошчы змешчаны “кішэні ведаў”. Пакладзіце лісточак у тую кішэньку, якая адпавядае вашай працы на ўроку.

1. Тэму ўрока добра засвоіў, усё зразумела, настрой цудоўны.

2. Тэму ўрока не да канца зразумеў, ёсць пытанні, дрэнны настрой

**Кветкі - прыгажосць жыцця**

Ох, гэтыя кветкі! Як яны вабяць нас да сябе сваім цудоўным непаўторным пахам: то падміргнуць табе, то заплюшчаць свае блакітныя вочы на ноч, а на досвітку адкрыюць іх, весела смеючыся. Як лёгка, як прасторна на душы ад іх смеху, паху, прыгажосці! А дакрануцца да твару твайго - гэта ж пацалунак роднай маці. Хіба ж можна не любіць гэтае цуда прыроды! Яно радуе цябе, падымае настрой, робіць тваё жыццё прыгажэйшым.

Дарыце кветкі адзін аднаму (але якія?) - дарыце шчасце адзін другому! Няхай жыццё кожнага будзе падобнае на чароўную кветку!

Задумайцеся над тым, як мала мы ведаем аб тых лекавых раслінах, назвы якіх падаў аўтар верша "Сармацкае кадзіла". Куды яны зніклі? Чаму "да Чырвонай кнігі збеглі ўсе"? Ці можна іх вярнуць назад? Што для гэтага трэба рабіць?

Што мы робім з прыродай? Што павінны рабіць?

«Дружна падразаем жылы лесу»; «Топчам траў і кветак карані»; «Душна ад жалезнага прагрэсу» а павінны: аберагаць прыроду; ахоўваць і ашчаджаць; насаджаць дрэвы, прымнажаць яе багацці; любіць прыгажосць, падараваную нам Богам.

**16. Дамашняе заданне(слайд 17)**

1. Навучыцца выразна чытаць твор.

2. Умець адказваць на пытанні ў падручніку.